**Mariano Ruben Puerta** (s. 19. syyskuuta 1978 San Francisco, Córdoba) on argentiinalainen entinen tennispelaaja. Parhaimmillaan hän oli ATP-listan sijalla yhdeksän 15. elokuuta 2005. Uransa aikana hän voitti kolme ATP-turnausta kaksinpelissä ja kolme turnausta nelinpelissä.

Ensimmäisen turnausvoittonsa kaksinpelissä Puerta otti Palermossa lokakuussa 1998 voitettuaan loppuottelussa Franco Squillarin luvuin 6–3, 6–2. Toinen turnausvoitto tuli Bogotássa maaliskuussa 2000, kun hän voitti loppuottelussa Younes El Aynaouin luvuin 6–4, 7–6. Kolmannen ja viimeisen kaksinpelin turnausvoittonsa Puerta saavutti Casablancassa, jossa hän voitti loppuottelussa Juan Mónacon luvuin 6–4, 6–1.

Grand Slam -turnauksissa Puerta jäi useimmiten avauskierroksille, mutta Ranskan avoimissa 2005 sijoittamattomana pelannut Puerta selviytyi aina loppuotteluun saakka. Loppuottelussa hän hävisi Rafael Nadalille luvuin 6–7, 6–3, 6–1, 7–5.

Vuonna 2003 Puerta sai yhdeksän kuukauden kilpailukiellon käytettyään klenbuterolia. Välimiesoikeuden päätöksessä todettiin lääkärin määränneen Puertaa käyttämään klenbuterolia torjuakseen astmaa, ja että sen käytöllä ei ollut suorituskykyä parantavia etuja. Vuonna 2005 Puerta sai uudelleen kilpailukiellon jäätyään kiinni etilefriini-piristeestä Ranskan avoimissa. Hänet tuomittiin kahdeksan vuoden kilpailukieltoon, pisimpään tenniksen historiassa, mutta urheilun kansainvälinen välitystuomioistuin CAS lyhensi sen kahteen vuoteen. Myös Puertan tulokset Ranskan avoimissa hylättiin.

Kilpailukiellosta vapauduttuaan Puerta pelasi lähinnä pienempiä turnauksia. Hänen viimeiseksi turnauksekseen jäi Liman haastajaturnaus marraskuussa 2009, jossa hän voitti ensimmäisen kierroksen ottelunsa, mutta ei jatkanut sen jälkeen pelejään.

Turnausvoitot kaksinpelissä
---------------------------


|  |
| --- |
| Grand Slam (0) |
| Tennis Masters Cup (0) |
| ATP Masters Series (0) |
| ATP Tour (3) |

|  |  |  |  |  |  |
| --- | --- | --- | --- | --- | --- |
| **#** | **Päivä** | **Turnaus** | **Kenttä** | **Loppuotteluvastustaja** | **Tulos** |
| 1. | 5. lokakuuta 1998 | Palermo, Italia | Massa | Argentiina Franco Squillari | 6–3, 6–2 |
| 2. | 6. maaliskuuta 2000 | Bogotá, Kolumbia | Massa | Marokko Younes El Aynaoui | 6–4, 7–6 |
| 3. | 4. huhtikuuta 2005 | Casablanca, Marokko | Massa | Argentiina Juan Mónaco | 6–4, 6–1 |

Lähteet
-------

1. ↑  *ATP:n kotisivut*View and modify data on Wikidata. Tieto on haettu Wikidatasta.
2. ↑  Mariano Puerta – Profile *atpworldtour.com*. ATP World Tour. Viitattu 4.8.2011. (englanniksi)
3. 1 2  Mariano Puerta – Career Titles/Finals *atpworldtour.com*. ATP World Tour. Viitattu 4.8.2011. (englanniksi)
4. 1 2 3 4  Mariano Puerta – Playing Activity *atpworldtour.com*. ATP World Tour. Viitattu 4.8.2011. (englanniksi)
5. ↑  Rafael Nadal Ranskan avointen mestari *mtv3.fi*. MTV3. Viitattu 4.8.2011.
6. ↑  Decision in the case of Mariano Puerta *itftennis.com*. International Tennis Federation.  Arkistoitu 12.5.2021. Viitattu 4.8.2011. (englanniksi)
7. ↑  Puerta vetoaa pitkää dopingrangaistustaan vastaan *mtv3.fi*. MTV3. Viitattu 4.8.2011.
8. ↑  CAS upholds the decision of the Independent Tribunal in the case of Mariano Puerta but reduces the suspension to two years *itftennis.com*. International Tennis Federation.  Arkistoitu 4.6.2011. Viitattu 4.8.2011. (englanniksi)

Aiheesta muualla
----------------

* Mariano Puerta ATP:n sivuilla